**AMBU Generalforsamling,**

**Fremført af Mikael Bak, d. 14/12 2022 (Inkl. noter om svar)**

Fra Dansk Aktionærforening og de private investorer side er vi glade for, at vi nu er tilbage med et flot fysisk møde her på generalforsamlingen.

Lad mig starte med at takke ledelsen for beretningen, og ikke mindst AMBUs mange dygtige medarbejdere for deres store indsats i det forgangne år. Samtidig vil jeg gerne på aktionærernes vegne byde velkommen til Britt Melby Jensen som ny administrerende direktør. Det er ikke det nemmeste tidspunkt, du er trådt ind på, og der er brug for opbakning, så du kan vise de bedste resultater sammen med dit ledelsesteam.

Jeg står her i dag, for at tale de private investorers stemme. Det er heldigvis en stemme der har været i betydelig vækst i de senere år. Desværre har det knebet med begejstringen både hos nye og mere erfarne investorer, når det kommer til kursudviklingen hos AMBU. For præcist et år siden (14/12) var kursen ca. 170, mens den i dag er omkring 96. Det gør ondt både for selskabet, men i særdeleshed for aktionærerne. Og det kalder på, at vi fokuserer på, hvordan der på ny kan skabes værdi og afkast.

I Dansk Aktionærforening har vi ca. 16.000 medlemmer. Vi arbejder for at sikre investorerne det, som vi kalder en GOD investering. Og med en GOD investering fokuserer vi på ”G” for gennemsigtighed, ”O” for ordentlighed og ”D” for dygtighed. Både i medgangs og modgangstider.

Lad mig først rette fokus på Gennemsigtig og Ordentlighed. Når vi ser på AMBUs rejse det senere år, så har vi ikke grund til at anfægte, at man bestemt har forsøgt at handle efter de bedste hensigter og leve op til sin ordentlighed. Men vi må dog samtidig sige at antallet af nedjusteringer har været på et niveau, så det bekymrer investorerne og udfordrer markedets tillid.

Og netop tilliden til den løbende guidance er afgørende for aktionærerne og for kursudviklingen

.

På den baggrund vil jeg gerne spørge, hvilke tiltag ledelsen – og her tænker jeg også på bestyrelsen – har gjort for, at vi i fællesskab kan få øget forudsigeligheden, skabe en god gennemsigtighed, og effektivt få nedbragt antallet af nedjusteringer i de kommende 12-24 måneder? Føler ledelsen selv, at man er i mål med de strategiske omlægninger, eller må vi berede os på et nyt år med store usikkerheder?

Når det kommer til D for Dygtighed, så vil vi gerne høre, hvilke overvejelser man fra bestyrelsen gør sig om, hvorvidt ”AMBU populært sagt er den rette ejer af AMBU”, eller om man i højere grad kan og bør maksimere værdien for aktionærerne ved at se sig om efter internationale partnerskaber eller fusionsmuligheder?

Afslutningsvis skal jeg på de private investorers vegne ønske ledelsen og alle de dygtige medarbejdere alt det bedste i 2023. Lad det blive et år, hvor AMBU forhåbentligt kan komme tilbage på et solidt vækstspor.

Tak for ordet.

**-o0o-**

**NOTER / Svar:**

**Formanden** takkede for spørgsmålene, og svarede på spørgsmålet om hvorvidt AMBU bør søge nye partnere og medejere, at det mente man (bestemt) ikke. Man var og er på det rette spor med det nuværende ejerskab. Og her henviste han særligt til den store værdiskabelse som var sket frem til 2018/19. Efter mødet kom flere aktionærer over og takkede for netop debatten om dette emne, og Coloplasts repræsentant (hovedaktionær) var også til stede.

**Direktøren** svarede på spørgsmålet om nedjusteringer og forventningerne til 2023, at hun bestemt mener, at der nu er sat en mere rolig kurs for selskabet, og at vi derfor ikke får samme antal nedjusteringer. Hun brugte god tid på at forklare tiltag mv. og virkede også ganske realistisk i sin tilgang i forhold til at det er en svær proces AMBU står midt i for at sikre fremtidig rentabilitet og ny vækst.